Diari Oficial de la Generalitat Valenciana


Sumari del DOGV 3667, del 17-01-2000 (2000/225)

DECRET 4/2000, d’11 de gener, del Govern Valencià, pel qual es crea la Comissió Interdepartamental per a la Competitivitat de l’Economia Valenciana.
----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/01/11/4/dof/vci/html**

### Dades del document

Número de DOGV
:   3667

Data del DOGV
:   17-01-2000

Secció del DOGV
:   I. DISPOSICIONS GENERALS

Número del document
:   2000/225


Data del document
:   11-01-2000

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació
    * economia

DECRET 4/2000, d'11 de gener, del Govern Valencià, pel qual es crea la Comissió Interdepartamental per a la Competitivitat de l'Economia Valenciana. [2000/X225]
  
El nivell de competències assolit per la Generalitat Valenciana ha anat creixent alhora que augmentava el grau d'interrelació entre els diferents sectors productius de l'economia valenciana. Tot això reclama una previsió a mitjà i llarg termini, que permeta d'analitzar-ne la competitivitat, amb la finalitat de poder realitzar una assignació eficient i eficaç dels recursos públics, i una posterior avaluació dels resultats assolits a través de les diferents polítiques públiques.
  
A tal efecte, el Govern Valencià considera necessari assolir una coordinació adequada entre els distints Departaments de la Generalitat Valenciana amb capacitat d'influir de forma decisiva en l'establiment de prioritats i en la implementació de plans, programes i estratègies que s'encaminen a afavorir el desenvolupament de la competitivitat de l'economia valenciana.
  
L'article 31 de la Llei 5/1983, de Govern Valencià, contempla la possibilitat de constituir, al seu si, comissions interdepartamentals a fi d'estudiar, coordinar i programar sobre matèries sectorials comunes a alguns departaments.
  
Mitjançant el present Decret es crea la Comissió Interdepartamental per a la Competitivitat de l'Economia Valenciana, i se'n defineix la composició i les funcions, que posteriorment seran desenvolupades a través del reglament corresponent.
  
Amb la creació d'aquesta Comissió Interdepartamental es pretén dotar l'administració pública valenciana d'un òrgan específic capaç d'analitzar l'impacte de les diferents decisions econòmiques i d'assegurar-ne la coherència amb la planificació econòmica que, des del Govern Valencià, es pretén d'impulsar, tant a mitjà com a llarg termini.
  
En atenció d'aquests motius, en ús de les facultats conferides per l'article 69 de la Llei 5/1983, de 30 de desembre, de Govern Valencià, amb la deliberació prèvia del Govern Valencià, en la reunió del dia 11 de gener de 2000, i a proposta del seu president,
  
DECRETE
  
Article 1. Creació
  
Es crea la Comissió Interdepartamental per a la Competitivitat de l'Economia Valenciana.
  
Article 2. Presidència
  
La Presidència de la Comissió Interdepartamental correspon al president de la Generalitat, qui podrà delegar-la en el vicepresident 1r i, si convé, en el vicepresident 2n de la Comissió Interdepartamental.
  
Article 3. Composició
  
1. La Comissió Interdepartamental per a la Competitivitat de l'Economia Valenciana estarà, a més a més, integrada per:
  
- Vicepresident 1r: el vicepresident primer del Govern Valencià.
  
- Vicepresident 2r: el conseller d'Economia i Hisenda.
  
- Conseller d'Obres Públiques, Urbanisme i Transports.
  
- Conseller de Cultura, Educació i Ciència.
  
- Conseller d'Indústria i Comerç.
  
- Consellera d'Agricultura, Pesca i Alimentació.
  
- Conseller de Medi Ambient.
  
- Conseller d'Ocupació.
  
- Subsecretari de Turisme.
  
- Director general d'Economia.
  
- Director general d'Indústria i Energia.
  
- Director general de l'Institut de la Mitjana i Petita Indústria Valenciana.
  
- Director de l'Institut Valencià de l'Exportació.
  
2. La Secretaria de la Comissió Interdepartamental correspondrà al titular de la Secretaria General de la Conselleria de Economia i Hisenda.
  
Article 4. Assistència
  
Podran ser convocats els titulars d'altres òrgans directius de l'administració de la Generalitat Valenciana o de les seues empreses públiques, designats pel president de la Generalitat, en funció dels afers a tractar.
  
Article 5. Funcions
  
La Comissió Interdepartamental adoptarà les mesures necessàries de coordinació entre les distintes conselleries de l'administració valenciana i les seues empreses públiques que participen en la consecució dels objectius, plans i programes de suport i impuls de la competitivitat de l'economia a la Comunitat Valenciana.
  
Article 6. Funcionament de la Comissió
  
El funcionament de la Comissió que es crea mitjançant aquest decret, es regularà pel que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIONS FINALS
  
Primera
  
Es faculta el president de la Generalitat Valenciana per a dictar totes les disposicions que siguen necessàries per al desenvolupament i l'execució d'aquest decret.
  
Segona
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de gener de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO


Còpia Permalink ELI